Dainius Zubrus

Dainius Zubrus (g. 1978 m. birželio 16 d. Elektrėnuose) – 193 cm ūgio 104 kg svorio lietuvių ledo ritulininkas. Žaidžia dešiniojo krašto arba centro puolėjo pozicijoje.
Pirmasis treneris Aleksejus Nikiforovas. Būdamas vos 12-os metų įšvyko žaisti į Ukrainą, Charkovo „Družbos“ vaikų komandą. 1995–1996 metais persikraustė į Kanados jaunių lygą.

NHL 
1996 metais pirmojo rato 15-u šaukimu 18-metį Zubrų pakvietė Šiaurės Amerikos nacionalinės ledo ritulio lygos NHL Filadelfijos „Flyers“ klubas, su kuriuo pasirašė 3 metų sutartį. Klube debiutavo 1996 m. spalio 5 d. ir jau pirmose rungtynėse pelnė įvartį. 1996–1997 m. sezone su „Flyers“ klubu tapęs NHL Rytų konferencijos nugalėtoju žaidė Stenlio taurės finale prieš Detroito „Red Wings“. Filadelfijos klubui tada teko pripažinti „Red Wings“ pranašumą.

1999 metų kovą persikėlė žaisti į legendinį Monrealio „Canadiens“ klubą. 2000 m. spalio mėnesį „Canadiens“ sudėtyje, rungtynėse prieš Čikagos „Blackhawks“ Zubrus pelnė 3 įvarčius.

2001 m. kovo viduryje buvo iškeistas Vašingtono „Capitals“ komandai. 2004–2005 metų sezone dėl NHL lokauto jis žaidė Rusijos superlygos Togliačio „Lada“ klube, su kuriuo tapo Rusijos vicečempionu.

2006–2007 m. sezonas jam buvo sėkmingiausias iki šiol, įmušti 24 įvarčiai, atlikti 36 rezultatyvūs perdavimai ir surinkta 60 taškų. Paskutinėsė 37 rungtynėse už „Capitals“ Zubrus surinko 33 taškus (8+25), ir buvo ketvirtas komandoje pagal įmuštus įvarčius, antras – pagal rezultatyvius perdavimus, trečias – pagal surinktus taškus (20-32-52).

2007 m. vasario 27 d. „Capitals“ žaidėją išmainė į Bafalo komandą. Tame pačiame sezone su Bafalo „Sabres“ klubu Zubrus tapo NHL reguliaraus sezono nugalėtoju. Rytų konferencijos finale „Sabres“ pralaimėjo Otavos „Senators“.

2007 m. liepos mėn. 3 d. Zubrus pasirašė 20.5 milijono dolerių 6 metų sutartį su Naujojo Džersio „Devils“ klubu. 2008 m. lapkričio 23 d. Zubrus atstovaudamas Devils klubui NHL rungtynėse svečiuose prieš Tampos Bay Lightning komandą pelnė net 4 įvarčius. Tai buvo tik penktas kartas Naujojo Džersio klubo istorijoje kai žaidėjas per vienerias rungtynes pelnė tiek įvarčių.Su „Devils“ klubu 2011-2012 m. sezone tapęs NHL čempionato Rytų konferencijos nugalėtoju Zubrus antrą kartą karjeroje žaidė Stanley cup (Stenlio taurės) finale. Visgi lietuviui vėl nepavyko išgraviruoti savo pavardės ant prestižinės XIX amžiaus taurės. „Devils“ finalinėje serijoje iki keturių pergalių 2-4 pralaimėjo Los Andželo „Kings“. Zubrus per 24-erias play off rungtynes surinko 10 taškų (3 įvarčiai ir 7 rezultatyvūs perdavimai). Dvejuose atkrinatamujų varžybų mačuose, su Floridos „Panthers“ ir Filadelfijos „Flyers“ jis buvo pripažintas geriausiu rungtyniu žaidėju. 2013 m. vasarą D.Zubrus pratęsė sutartį su "Devils" klubu. Per trejus metus lietuvis uždirbs 10 milijonų dolerių. 

2015-2016 m. sezone garsusis elektrėniškis pasirašė metų sutartį su San Chose „Sharks“ klubu. Su šia komanda lietuvis nukeliavo iki pat NHL superfinalo.Tai buvo trečias kartas kai D.Zubrus buvo visiškai priartėjęs prie išsvajotos Stanley taurės, tačiau ir šįkart svajonei nebuvo lemta išsipildyti. Jo atstovaujamas „Sharks“ klubas superfinalo serijoje po atkaklios kovos pralaimėjo Pitsburgo „Penguins“ komandai 2-4. 

2005 metais Nyderlanduose, per I diviziono pasaulio čempionatą Zubrus debiutavo Lietuvos nacionalinėje rinktinėje. Po devynerių metų pertraukos 2014 m. D.Zubrus antrą kartą apsivilko Lietuvos rinktinės marškinėlius. Vilniuje vykusiame pasaulio I diviziono ledo ritulio čempionate D.Zubraus vedama rinktinė iškovojo bronzos medalius. Pasaulio čempionate rinktinės kapitono pareigas ėjęs D.Zubrus buvo pripažintas geriausiu čempionato puolėju.

2013 m. liepos 7 d. valstybės dienos proga, Lietuvos prezidentė D. Grybauskaitė už visuomeninę veiklą ir šalies garsinimą pasaulyje D.Zubrų apdovanojo ordino „Už nuopelnus Lietuvai“ medaliu. Prezidentė D.Zubrui valstybinį apdovanojimą iškilmingai įteikė liepos 29 d. prezidentūroje.

2020 m. Elektrėnų savivaldybės taryba suteikė D. Zubrui garbės piliečio vardą.

Šaltiniai

Nuorodos 
 Asmeniniai duomenys Hockeydb
 Statistika

Zubrus, Dainius
Lietuvos miestų ir rajonų garbės piliečiai